《题方石居赠忍公用吴愧庵先生韵》
清代·钮琇

方庭修竹绿如围，琴榻书床识静机。紫朮夜舂供客饭，白云秋制入山衣。

落花径曲呼童埽，斜日林空放鹤归。最喜远公宽酒戒，虎溪乘月叩禅扉。

作者简介：江苏吴江人，初名泌，字书城，号玉樵。康熙十一年拔贡。由教习考任知县，历知河南项城、陕西白水、广东高明。有政绩，卒于官。博雅工诗文，有《白水县志》、《临野堂集》。在高明时博采遗闻轶事，成《觚剩》一书，流传尤广。